
	[bookmark: nev]KERESZTES SZABOLCS
keresztes.szabolcs@student.kv.sapientia.ro
Nemzetközi kapcsolatok és európai tanulmányok
BSc, 6. félév
Sapientia Erdélyi Magyar Tudományegyetem
Kolozsvári Kar
	
[bookmark: _GoBack]






Témavezető:
	dr. Toró Tibor
egyetemi docens, RO EMTE KVK




Tudósított végzetek a médiában: Az öngyilkosság előfordulása, háttértényezői és okai a székelyföldi magyarság körében 2000-2024 között

Kulcsszavak: Székelyföld; Öngyilkosság; Tabu; Médiahatás; Mentálhigiénia
A dolgozat a székelyföldi magyar közösség magas öngyilkossági arányát és annak okait vizsgálja, különös tekintettel a média szerepére. Az öngyilkosság Székelyföldön továbbra is tabu témának számít, melynek gyökerei az érzelmek elfojtásában, a kommunikáció hiányában és a társadalmi elvárásokból fakadó nyomásban keresendők. A „székely büszkeség” és a megfelelési kényszer szinte ellehetetleníti a segítségkérést, míg az alkoholfogyasztás gyakran a trauma és frusztráció kezelésének eszközévé válik.
A kutatás során több módszert alkalmaztam: statisztikai adatokat elemeztem a Központi Statisztikai Hivatal forrásai alapján, és összehasonlítottam a székelyföldi adatokat Románia más régióinak mutatóival. Áttekintettem a helyi sajtó 2000–2024 közötti öngyilkossági híreit, melyeket Werther- és Papageno-hatások alapján kategorizáltam. A kutatás 326 releváns cikket azonosított, amelyek az öngyilkosság médiaábrázolásának hatását tükrözik. Továbbá, egy online kérdőívvel és egy gyászfeldolgozó pszichológussal készített interjúval egészítettem ki az elemzést.
A dolgozat kiemelten foglalkozik az öngyilkosság mögötti kulturális és szociológiai tényezőkkel, különös tekintettel a székely közösség identitásának és társadalmi szerkezetének sajátosságaira. Az altruista öngyilkosság, mint Durkheim tipológiája alapján azonosítható jelenség, erősen jellemző a székelyföldi magyarokra. A társadalmi elvárások, az elszigeteltség és a támogatási rendszerek hiánya olyan körülményeket teremtenek, amelyek tovább növelik az öngyilkossági kockázatot.
A kutatás célja, hogy a médiában való tudósítás minőségét kritikai szempontból elemezze, hozzájárulva ahhoz, hogy az öngyilkosság kérdése nyíltan megvitatható legyen. A dolgozat végső célja, hogy megtörje e tabu vastag jegét, elősegítve a mentális egészség fontosságának felismerését és a prevenció lehetőségeinek bővítését.



